**Miro Ilari Karjalainen** (s. 23. toukokuuta 1996 Vihti) on suomalainen jääkiekkopuolustaja, joka pelaa SM-liigajoukkue Vaasan Sportissa. Hän on 200 cm pitkä ja 106 kg painava. Karjalainen laukoo oikealta.

Ura
---

### Seuraura

Karjalainen on Nummelan Palloseuran kasvatti. Hän pelasi juniorina sittemmin Espoo Bluesin kakkosjoukkueessa C-nuorten SM-karsinnoissa ja I-divisioonan runkosarjassa kaudella 2011–2012. Kauden 2012–2013 Karjalainen aloitti Kiekko-Vantaan B-nuorten SM-sarjajoukkueessa, mutta hän pelasi loppukautensa EKS:n B2- ja B-nuorissa ja esiintyi myös kahden III-divisioonaottelun verran EKS:n miesten joukkueessa.

Kauden 2013–2014 Karjalainen pelasi Jokereiden B-nuorissa, jossa hän oli mukana voittamasa kauden kauden päätteeksi Suomen-mestaruutta. Karjalainen nousi huhtikuussa 2014 Euroopassa pelaavien kenttäpelaajien rankingiin NHL:n varauslistan 2014 sijalle 139. Ennakoiden arvioista poiketen Dallas Stars varasi kuitenkin hänet jo viidennellä kierroksella; koko varaustilaisuuden 135. vuorolla.

Kaudeksi 2014–2015 Karjalainen siirtyi kolmivuotisella SM-liigasopimuksella Helsingin IFK:hon. Hänen alkukautensa meni pilalle loukkaantumisten vuoksi. Karjalainen pelasi kauden aikana lopulta vain kymmenen runkosarja- ja kolme playoff-ottelua A-nuorissa, eikä hän tehnyt vielä liigadebyyttiään. Karjalainen teki liigadebyyttinsä kaudella 2015–2016. Hän pelasi ensimmäisen SM-liigaottelunsa 4. joulukuuta 2015 Hämeenlinnan Pallokerhoa vastaan, jolloin Karjalainen paikkasi Miihkali Tepon loukkaantumista. Hänet merkittiin HIFK:n seitsemänneksi puolustajaksi. Karjalainen sai ottelussa jääaikaa 5.03 minuuttia. Hän pelasi kauden aikana kaksi SM-liigaottelua. Koska HIFK oli nimennyt Karjalainen ns. nuorten pelaajien listalle, siirtyi hän siirtotakarajan jälkeen loppukaudeksi lainalle Kiekko-Vantaan Mestis-joukkueeseen. Karjalainen pelasi siellä seitsemän runkosarja- ja seitsemän playoff-ottelua tehden kaksi syöttöpistettä. Suurimman osan runkosarjastaan hän pelasi HIFK:n A-nuorissa. Karjalainen sijoittui 105 minuutillaan A-nuorten SM-liigan jäähypörssissä kolmanneksi.

Karjalainen teki SM-liigauransa avausmaalin kauden 2016–2017 toisessa ja liigauransa neljännessä ottelussaan 27. syyskuuta 2016 Kalevan Palloa vastaan. Hän tasoitti ottelun 1–1:een kolmannen erän lopulla ajassa 57.20 ja Thomas Nykopp teki HIFK:n 2–1-voittomaalin vain kaksi sekuntia ennen varsinaisen peliajan päättymistä. Harri Rindell valitsi Karjalaisen ottelun Alumnien tähtien ykköstähdeksi. Hän ehti pelata HIFK:n liigajoukkueessa neljä runkosarja- ja yhden Mestarien liigan ottelun, kunnes Karjalainen teki Dallas Starsin harjoitusleirin päätteeksi vuoden mittaisen AHL-sopimuksen seuran farmijoukkue Texas Starsin kanssa. Hän ei kuitenkaan pelannut siellä otteluakaan, vaan koko Karjalaisen loppukausi eteni ECHL-joukkue Idaho Steelheadsin vahvuudessa.

Kaudeksi 2017–2018 Karjalainen palasi Suomeen ja siirtyi vuoden mittaisella sopimuksella Hämeenlinnan Pallokerhoon. Hänen ensimmäinen kokonainen SM-liigakautensa toi 36 runkosarjaottelussa tehot 2+3=5. Karjalainen keräsi myös 135 jäähyminuuttia, joilla hän sijoittui SM-liigan jäähypörssissä toiseksi edellään vain Ässien Ben Blood. Karjalainen sai kauden aikana peräti viisi ulosajoa ja yhteensä 15 ottelun verran pelikieltoa. Hänen ulosajoistaan kolme johtui väkivaltaisuudesta ja kaksi päähän kohdistuneesta taklauksesta. Tammikuussa 2018 Karjalainen sai peräti yhdeksän ottelun pelikiellon hänen taklattua Ilveksen Eemeli Suomea päähän. Karjalaisen pelikieltoa ankaroitti kolmella ottelulla hänen aiempi kurinpitohistoriansa. Hän edusti HPK:ta kauden aikana myös Spengler Cupissa. Karjalainen pelasi kauden aikana myös yhden Suomen Cupin ottelun lainalla Mestis-joukkue Lempäälän Kisassa. Joulukuussa 2017 hän teki kaksivuotisen jatkosopimuksen HPK:n kanssa. Karjalainen voitti kauden 2018–2019 päätteeksi Suomen-mestaruuden. Kaudella 2019–2020 hän sijoittui 104 minuutillaan SM-liigan jäähypörssissä kolmanneksi.

Karjalainen palasi kaudeksi 2020–2021 kaksivuotisella sopimuksella HIFK:hon. Hän voitti kauden päätteeksi SM-pronssia. Kaudella 2021–2022 Karjalainen teki toisessa puolivälieräottelussa 29. maaliskuuta 2022 vieraissa Turun Palloseuraa vastaan SM-liigauransa ensimmäisen playoff-maalin ensimmäisessä jatkoerässä ajassa 63.55. Hän keräsi ottelusta teholukeman +2. Mikko Kekäläinen valitsi Karjalaisen ottelun Alumnien tähtien ykköstähdeksi. Hänen osumansa tasoitti ottelusarjan 1–1:een, mutta lopulta kuitenkin TPS eteni välieriin seitsemän ottelun jälkeen voitoin 4–3.

Kaudeksi 2022–2023 Karjalainen palasi kaksivuotisella sopimuksella Hämeenlinnan Pallokerhoon. Joukkuetta valmentaa häntä HIFK:ssa vuotta aiemmin valmentanut Jarno Pikkarainen. Karjalainen pelasi alkukaudella vain yhdessän ottelussa, kunnes hänen kautensa päättyi selkävaivojen vuoksi. Karjalaisen uran jatko oli vaakalaudalla, eikä hän päässyt omien sanojensa mukaan lähes vuoteen ylös sohvalta. Karjalaisen selkä leikattiin hänen poissaolonsa aikana kaikkiaan viisi kertaa. Hän palasi kaukaloihin lopulta joulukuussa 2023, jolloin HPK lainasi Karjalaisen Mestis-joukkue Forssan Palloseuraan. Karjalainen pelasi siellä kahdeksan ottelua, kunnes hän palasi SM-liigakaukaloihin 499 päivän jälkeen 26. tammikuuta 2024. Karjalainen joutui helmikuussa loukkaantumisen vuoksi jälleen sivuun, mutta hän palasi kaukaloihin reilut kaksi viikkoa myöhemmin. Karjalainen pelasi HPK:ssa kauden aikana lopulta 11 ottelua.

Kaudeksi 2024–2025 Karjalainen siirtyi vuoden mittaisella sopimuksella Vaasan Sportiin.

### Maajoukkueura

Karjalainen on pelannut kolme nuorten maaottelua.

Pelityyli
---------

HIFK:n verkkosivuston mukaan Karjalainen on "isokokoinen ja ulottuva oman pään luuta, joka on kivenkova kamppailija." Lisäksi häntä kuvaillaan urheilulliseksi pelaajaksi, joka omaa hyvän asenteen. Toimintansa lopettaneen *Jääkiekkoexpertin* verkkolehden toimittaja Toni Rajamäki määritteli Karjalaisen pelityylin puolustavaksi puolustajaksi vuonna 2014.

Muuta
-----

Karjalaisella on Jasmine-puolisonsa kanssa poika Kevin. Miro Karjalaisen pikkuveli Niclas pelaa puolustajana Mestis-joukkue TUTO Hockeyssa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2011–2012 | Blues II | C-SM Q | 2 | 0 | 0 | 0 | 0 | – | – | – | – | – |
|  | Blues II | C-I-div. | 21 | 0 | 7 | 7 | 57 | – | – | – | – | – |
| 2012–2013 | Kiekko-Vantaa | B-SM | 2 | 0 | 0 | 0 | 0 | – | – | – | – | – |
|  | EKS | B2-SM | 1 | 0 | 0 | 0 | 25 | – | – | – | – | – |
|  | EKS | B-SS | 4 | 4 | 2 | 6 | 2 | – | – | – | – | – |
|  | EKS | III-divisioona | 2 | 0 | 0 | 0 | 0 | – | – | – | – | – |
| 2013–2014 | Kiekko-Vantaa | B-Mestis | 1 | 0 | 0 | 0 | 0 | – | – | – | – | – |
|  | Jokerit | B-SM | 38 | 1 | 7 | 8 | 57 | 11 | 2 | 3 | 5 | 6 |
| 2014–2015 | HIFK | A-SM | 10 | 0 | 1 | 1 | 8 | 3 | 2 | 0 | 2 | 0 |
| 2015–2016 | HIFK | A-SM | 17 | 1 | 6 | 7 | 105 | – | – | – | – | – |
|  | HIFK | SM-liiga | 2 | 0 | 0 | 0 | 0 | – | – | – | – | – |
|  | Kiekko-Vantaa | Mestis | 7 | 0 | 0 | 0 | 25 | 7 | 0 | 2 | 2 | 4 |
| 2016–2017 | HIFK | A-SM | 5 | 1 | 2 | 3 | 6 | – | – | – | – | – |
|  | HIFK | SM-liiga | 4 | 1 | 0 | 1 | 0 | – | – | – | – | – |
|  | Idaho Steelheads | ECHL | 24 | 1 | 2 | 3 | 21 | – | – | – | – | – |
| 2017–2018 | HPK | SM-liiga | 36 | 2 | 3 | 5 | 135 | – | – | – | – | – |
| 2018–2019 | HPK | SM-liiga | 47 | 4 | 3 | 7 | 68 | 17 | 0 | 1 | 1 | 26 | Kanada-malja |
| 2019–2020 | HPK | SM-liiga | 50 | 3 | 3 | 6 | 104 | – | – | – | – | – |
| 2020–2021 | HIFK | SM-liiga | 33 | 4 | 1 | 5 | 77 | 3 | 0 | 0 | 0 | 0 |
| 2021–2022 | HIFK | SM-liiga | 38 | 2 | 1 | 3 | 32 | 7 | 1 | 0 | 1 | 29 |
| 2022–2023 | HPK | SM-liiga | 1 | 0 | 0 | 0 | 2 | – | – | – | – | – |
| 2023–2024 | HPK | SM-liiga | 11 | 2 | 1 | 3 | 22 | – | – | – | – | – |
|  | FPS | Mestis | 8 | 1 | 1 | 2 | 18 | – | – | – | – | – |
| 9 kautta | yhteensä | SM-liiga | 222 | 18 | 12 | 30 | 440 | 27 | 1 | 1 | 2 | 55 |
| 1 kausi | yhteensä | ECHL | 24 | 1 | 2 | 3 | 21 | – | – | – | – | – |
| 2 kautta | yhteensä | Mestis | 15 | 1 | 1 | 2 | 43 | 7 | 0 | 2 | 2 | 4 |

Lähteet
-------

* Miro Karjalainen The Internet Hockey Databasessa (englanniksi)
* Miro Karjalainen Eurohockey-sivustolla (englanniksi)
* Miro Karjalainen *Elite Prospects*. Everysport Media Group AB.  (englanniksi)

### Viitteet

1. ↑  HPK - Hämeenlinnan Pallokerho *facebook.com*.  9.3.2019. HPK Liiga Oy. Viitattu 14.5.2019.
2. ↑  Kollit *facebook.com*.  27.9.2016. HIFK Jr Hockey Rf. Viitattu 14.5.2019.
3. ↑  Urheilukoulun talvilajien saapumiserä III/17 valittu *maavoimat.fi*.  14.3.2017. Puolustusvoimat. Viitattu 28.7.2017.
4. 1 2 3 4 5 6 7 8 9  Miro Karjalainen *Elite Prospects*. Everysport Media Group AB.  (englanniksi)
5. ↑  2014 Draft Prospects - European Skaters - NHL Draft Prospect Rankings National Hockey League. Viitattu 28.6.2014. (englanniksi)
6. ↑  HIFK nappasi tuoreen NHL-varauksen naapuristaan *Jatkoaika.com*.  30.6.2014. Jatkoaika r.y. Viitattu 30.6.2014.
7. 1 2  4 MIRO KARJALAINEN *hifk.fi*. Oy HIFK-Hockey Ab.  Arkistoitu 19.11.2016. Viitattu 6.11.2016.
8. ↑  Leinonen, Simo: HIFK:n A-juniori pikahälytyksellä liigadebyyttiin "Pakkasin kamat ja lähdin hallille" *yle.fi*.  4.12.2015. Yleisradio Oy. Viitattu 5.12.2015.
9. ↑  Kokoonpanot *liiga.fi*.  4.12.2015. Jääkiekon SM-liiga Oy. Viitattu 16.5.2021.
10. ↑  Ottelutilastot *liiga.fi*.  4.12.2015. Jääkiekon SM-liiga Oy. Viitattu 5.12.2015.
11. ↑  Elite Prospects - U20 SM-liiga Stats 2015-2016 *eliteprospects.com*. Everysport Media Group AB. Viitattu 14.5.2019. (englanniksi)
12. ↑  Otteluseuranta *liiga.fi*.  27.9.2016. Jääkiekon SM-liiga Oy. Viitattu 27.9.2016.
13. ↑  Texas Stars Make Roster Moves  10.10.2016. Cedar Park, TEXAS:  Texas Stars. Viitattu 11.10.2016. (englanniksi)
14. ↑  Tammilehto, Teemy: HIFK-puolustaja siirtyy Pohjois-Amerikkaan *yle.fi*.  10.10.2016. Yleisradio Oy. Viitattu 8.4.2023.
15. ↑  Kerhon tulevan kauden joukkueessa kokoa ja paluumuuttajia *Jatkoaika.com*.  28.4.2017. Jatkoaika r.y. Viitattu 29.4.2017.
16. ↑  Elite Prospects - Liiga Stats 2017-2018 *eliteprospects.com*. Everysport Media Group AB. Viitattu 14.5.2019. (englanniksi)
17. ↑  Meriläinen, Lauri: Karjalaiselle jälleen pelikieltoa – tällä kertaa enemmän kuin aiemmin yhteensä *Jatkoaika.com*.  11.1.2018. Jatkoaika r.y. Viitattu 16.3.2018.
18. ↑  HPK kiinnitti Miro Karjalaisen kahdeksi kaudeksi *hpk.fi*.  8.12.2017. HPK Liiga Oy. Viitattu 8.12.2017.
19. ↑  Elite Prospects - Liiga Stats 2017-2018 *eliteprospects.com*. Everysport Media Group AB. Viitattu 31.3.2020. (englanniksi)
20. ↑  Pärnänen, Antti: Superlupaus Brad Lambert jatkaa 2 vuotta HIFK:ssa – Myös tähtihyökkääjät Jere Sallinen ja Ville Leskinen jatkavat *Jatkoaika.com*.  6.4.2020. Jatkoaika r.y. Viitattu 6.4.2020.
21. ↑  HIFK - TPS, 29.03.2022 *liiga.fi*.  29.3.2022. Jääkiekon SM-liiga Oy. Viitattu 20.5.2022.
22. ↑  Perälä, Joni: HPK julkaisi uusia sopimuksia – Juuso Hietanen palaa Kerhoon 15 vuoden tauon jälkeen *Jatkoaika.com*.  22.4.2022. Jatkoaika r.y. Viitattu 20.5.2022.
23. 1 2  Huttunen, Sasha: SM-liigan kulttipelaaja lojui lähes vuoden sohvalla – Jasmine-rakkaan sanat pelastivat täydeltä epätoivolta *is.fi*.  16.6.2023. HÄMEENLINNA:  Sanoma Media Finland Oy. Viitattu 18.3.2024.
24. ↑  Lainesalo, Joonas: Miro Karjalainen palaa tänään kaukaloon FPS:n paidassa *hameensanomat.fi*.  28.12.2023. Hämeen Media Oy. Viitattu 18.3.2024.
25. ↑  Honkanen, Pasi: Paluun tehnyt HPK:n Miro Karjalainen antoi viihdettä kotiyleisölle – "Toi meille lisää pituutta kamppailuun" *ess.fi*.  30.1.2024. Hämeen Media Oy. Viitattu 18.3.2024.
26. ↑  Kuisma, Lassi: SM-liigapelaajalla lamaannuttavat kivut – Leikattiin viidesti *iltalehti.fi*.  7.2.2024. Alma Media Suomi Oy. Viitattu 18.3.2024.
27. ↑  Westerlund, Jenna: Sport nappasi Miro Karjalaisen riveihinsä *Jatkoaika.com*.  12.4.2024. Jatkoaika r.y. Viitattu 14.4.2024.
28. ↑  Rajamäki, Toni: NHL Draft 2014: Kaksi suomalaispuolustajaa sai viidennellä kierroksella varauksen *jaakiekkoexpertti.com*.  28.6.2014.  Arkistoitu 23.2.2015. Viitattu 5.12.2015.
29. ↑  Niclas Karjalainen *Elite Prospects*. Everysport Media Group AB.  (englanniksi)

Sport – SM-liiga
4 Suhonen |
10 Lööke |
11 Hjalmarsson (**A**) |
12 Stråka |
13 Riska (**A**) |
15 Vesala |
16 Johnsson |
17 Stålberg (**C**) |
21 Nalli |
24 Scarlett |
25 Holmström |
28 Sundstöm |
31 Härkönen |
36 Tommila |
40 Mattsson |
42 Heikkilä |
37 Leppänen |
52 Hietanen (**A**) |
53 Aarnio |
55 Hult |
60 Reijola |
63 Heikkinen |
65 Hayes |
71 Nieminen |
79 Hanzl |
86 Rantanen |
88 Miketinac |
91 Wännström |
95 Svoboda  

Päävalmentaja Dufva •
Valmentaja Hahl •
Valmentaja Nukari •
MV-valmentaja / joukkueenjohtaja Lipsanen •
Fysiikkavalmentaja Andersson